b'\n_START_ARTICLE_\nFu\xc5\xa1i\n_START_SECTION_\nFusi atskirai nuo Niuvos\n_START_PARAGRAPH_\nIkiimperin\xc4\x97je mitologijoje (iki III a. pr. m. e.) Fusi ir Niuva netur\xc4\x97jo nieko bendra. Fusi laikytas pusdieviu, gimusiu i\xc5\xa1 dievyb\xc4\x97s bei moters i\xc5\xa1 rojaus \xc5\xa1alies (ji pastojo u\xc5\xbemynusi ant mil\xc5\xbeino p\xc4\x97dsako). B\xc5\xabdamas dievi\xc5\xa1kos kilm\xc4\x97s, Fusi gal\xc4\x97jo laisvai kopti \xc4\xaf dang\xc5\xb3 ir leistis \xc4\xaf \xc5\xbeem\xc4\x99 dangaus laiptais._NEWLINE_Fusi priskiriamas muzikinio instrumento gusli\xc5\xb3 (se) bei melodijos jiabian i\xc5\xa1radimas. Ypa\xc4\x8d svarbus Fusi nuopelnas\xc2\xa0\xe2\x80\x93 trigram\xc5\xb3, kurios vaidino svarb\xc5\xb3 vaidmen\xc4\xaf Yijing, nubr\xc4\x97\xc5\xbeimas. Tai taip pat buvo kaligrafijos prad\xc5\xbeia. Fusi i\xc5\xa1mok\xc4\x97 \xc5\xbemones virti maist\xc4\x85, \xc5\xbevejoti tinklais, med\xc5\xbeioti gele\xc5\xbeiniais ginklais, jis buvo santuokos instituto pradininkas ir pirmasis aukojo Dangui._NEWLINE_Imperiniuose mituose (po III a. pr. m. e.) Fusi tapatinamas su dievybe Taihao (\xe5\xa4\xaa\xe6\x98\x8a) ir vaizduojamas auk\xc5\xa1\xc4\x8diausiuoju Ryt\xc5\xb3 valdovu. Jo pad\xc4\x97j\xc4\x97jas buvo med\xc5\xbei\xc5\xb3 dievas Goumangas\n_START_SECTION_\nFusi ir Niuva\n_START_PARAGRAPH_\nImperinio laikotarpio mituose Fu\xc5\xa1i mitologija susiliejo su kitos dievyb\xc4\x97s\xc2\xa0\xe2\x80\x93 Niuva mitologija. Nuo tada jie vadinami arba broliu ir seserimi, arba vyru ir \xc5\xbemona, arba yra ir tie, ir tie: brolis ir sesuo, susituok\xc4\x99 ir dav\xc4\x99 prad\xc5\xbei\xc4\x85 \xc5\xbemoni\xc5\xb3 giminei. Han laikotarpio mene jie da\xc5\xbenai vaizduojami kaip pusiau \xc5\xbemon\xc4\x97s, pusiau gyvat\xc4\x97s, susipyn\xc4\x99 uodegomis. Kapuose ir \xc5\xa1ventyklose Fusi ir Niuva buvo vaizduojami, kad mirusysis gal\xc4\x97t\xc5\xb3 ramiai b\xc5\xabti anapusiniame pasaulyje._NEWLINE_Mituose Fusi ir Niuvos istorija pateikiama \xc4\xafvairiai. Viename mite jie yra veninteliai \xc5\xbemon\xc4\x97s, i\xc5\xa1lik\xc4\x99 po mitinio tvano. I\xc5\xa1 j\xc5\xb3, brolio ir sesers, s\xc4\x85jungos gim\xc4\x97 m\xc4\x97sos gumul\xc4\x97lis, kur\xc4\xaf jie supjaust\xc4\x97 \xc4\xaf gabalus. Gabaliukai, pap\xc5\xabtus v\xc4\x97jui, i\xc5\xa1sisklaid\xc4\x97 ir tapo \xc5\xbemon\xc4\x97mis.'